Biroul Național de Conducere al AUR a validat candidatul pentru funcția de primar la Cluj-Napoca. Astfel, formațiunea condusă de George Simion îl va lansa în bătălia pentru al doilea cel mai mare oraș al țării pe antreprenorul Călin Cozma.
Are 40 de ani, deține mai multe societăți comerciale și este artist liric.
Cozma este absolvent al Academiei de muzică "Gheorghe Dima" și a concertat atât în țară, cât și în Germania. Timp de opt ani, a fost solist al unor teatre din Mainz, Darmstadt, Karlsruhe, Braunschweig etc.
În 2020, Călin Cozma a candidat independent pentru Consiliul local Cluj-Napoca.
Din datele obținute de Făclia reiese că la Dej, AUR îl va trimite în lupta pentru primărie pe Gabriel Sabadas, la Gherla pe Ioan Fekete iar la Turda pe Adrian Nap. Totodată, candidatul desemnat de AUR pentru funcția de primar la Câmpia Turzii este Marian Morar iar la Huedin va intra în bătălia pentru funcția de primar Ioan Herdea Rus, fost comandant al poliției din localitate în anii 90.